(20)

jiżdiedu l-punti 21.B.221 u 21.B.222 li ġejjin: “21.B.221 Prinċipji ta’ sorveljanza (a) L-awtorità kompetenti għandha tivverifika: 1. konformità mar-rekwiżiti li huma applikabbli għall-organizzazzjonijiet, qabel ma jinħareġ iċ-ċertifikat ta’ approvazzjoni ta’ organizzazzjoni tal-produzzjoni; 2. konformità kontinwa mar-rekwiżiti applikabbli tal-organizzazzjonijiet li tkun iċċertifikat; 3. implimentazzjoni tal-miżuri x-xierqa tas-sikurezza b’mandat mill-awtorità kompetenti skont il-punti 21.B.20(c) u (d). (b) Din il-verifika għandha: 1. tkun appoġġata minn dokumentazzjoni li tkun maħsuba speċifikament biex tipprovdi lill-persunal responsabbli għas-sorveljanza bi gwida dwar kif għandhom iwettqu l-funzjonijiet tagħhom; 2. tipprovdi lill-organizzazzjonijiet ikkonċernati r-riżultati tal-attivitajiet tas-sorveljanza; 3. tkun ibbażata fuq valutazzjonijiet, awditi, spezzjonijiet, u jekk ikun meħtieġ, spezzjonijiet mingħajr avviż; 4. tipprovdi lill-awtorità kompetenti bl-evidenza meħtieġa f’każ li jkun hemm bżonn ta’ aktar azzjoni, inklużi l-miżuri previsti fil-punt 21.B.225. (c) L-awtorità kompetenti għandha tistabbilixxi l-kamp ta’ applikazzjoni tas-sorveljanza ddefinita fil-punti (a) u (b), filwaqt li tqis ir-riżultati tal-attivitajiet tas-sorveljanza li saru, kif ukoll il-prijoritajiet tas-sikurezza. (d) Jekk il-faċilitajiet ta’ organizzazzjoni jkunu jinsabu f’aktar minn Stat wieħed, l-awtorità kompetenti, kif definita fil-punt 21.1, tista’ taqbel li l-kompiti ta’ sorveljanza jitwettqu mill-awtorità(jiet) kompetenti tal-Istat(i) Membru/i fejn ikunu jinsabu l-faċilitajiet, jew mill-Aġenzija għal faċilitajiet li jinsabu barra minn territorju li għalih l-Istati Membri jkunu responsabbli skont il-Konvenzjoni ta’ Chicago. Kwalunkwe organizzazzjoni li tkun soġġetta għal ftehim bħal dan għandha tiġi infurmata dwar l-eżistenza u l-kamp ta’ applikazzjoni tiegħu. (e) Għal kwalunkwe attività ta’ sorveljanza li titwettaq f’faċilitajiet li jinsabu fi Stat Membru għajr dak fejn l-organizzazzjoni jkollha l-post prinċipali tan-negozju tagħha, l-awtorità kompetenti, kif definit fil-punt 21.1, għandha tinforma lill-awtorità kompetenti ta’ dak l-Istat Membru qabel ma twettaq kwalunkwe awditu jew spezzjoni fuq il-post tal-faċilitajiet. (f) L-awtorità kompetenti għandha tiġbor u tipproċessa kwalunkwe informazzjoni meqjusa neċessarja għat-twettiq tal-attivitajiet ta’ sorveljanza. 21.B.222 Programm ta’ sorveljanza (a) L-awtorità kompetenti għandha tistabbilixxi u żżomm programm ta’ sorveljanza li jkopri l-attivitajiet ta’ sorveljanza meħtieġa skont il-punt 21.B.221(a). (b) Il-programm ta’ sorveljanza għandu jqis in-natura speċifika tal-organizzazzjoni, il-kumplessità tal-attivitajiet tagħha u r-riżultati ta’ attivitajiet ta’ ċertifikazzjoni u/jew sorveljanza li saru, u għandu jkun ibbażat fuq il-valutazzjoni tar-riskji assoċjati. F’kull ċiklu ta’ ppjanar tas-sorveljanza, dan għandu jinkludi: 1. valutazzjonijiet, awditi u spezzjonijiet, inkluż, kif xieraq: (i) valutazzjonijiet tas-sistemi ta’ ġestjoni u awditi tal-proċessi; (ii) awditi tal-prodott ta’ kampjun rilevanti tal-prodotti, partijiet u tagħmir li jaqgħu fil-kamp ta’ applikazzjoni tal-organizzazzjoni; (iii) kampjunar tax-xogħol imwettaq; u (iv) spezzjonijiet mingħajr avviż; 2. laqgħat bejn il-maniġer responsabbli u l-awtorità kompetenti biex ikun żgurat li ż-żewġ partijiet jibqgħu jiġu infurmati dwar il-kwistjonijiet sinifikanti kollha. (c) Iċ-ċiklu ta’ ppjanar tas-sorveljanza ma għandux ikun aktar minn 24 xahar. (d) Minkejja l-punt (c), iċ-ċiklu ta’ ppjanar tas-sorveljanza jista’ jiġi estiż sa 36 xahar, jekk l-awtorità kompetenti tkun stabbiliet li matul l-24 xahar ta’ qabel: 1. l-organizzazzjoni tkun uriet li tista’ tidentifika b’mod effettiv il-perikli għas-sikurezza tal-avjazzjoni u timmaniġġja r-riskji assoċjati; 2. l-organizzazzjoni tkun uriet kontinwament konformità mal-punti 21.A.147 u 21.A.148 u jkollha kontroll sħiħ fuq il-bidliet kollha fis-sistema ta’ ġestjoni tal-produzzjoni; 3. ma tkun inħarġet l-ebda konstatazzjoni tal-livell 1; 4. l-azzjonijiet korrettivi kollha ġew implimentati fi żmien il-perjodu ta’ żmien li kien aċċettat jew estiż mill-awtorità kompetenti kif definit fil-punt 21.B.225. Minkejja l-punt (c), iċ-ċiklu ta’ ppjanar tas-sorveljanza jista’ jerġa’ jiġi estiż sa massimu ta’ 48 xahar jekk, flimkien mal-kundizzjonijiet previsti fil-punti (1) sa (4) ta’ hawn fuq, l-organizzazzjoni tkun stabbiliet, u l-awtorità kompetenti tkun approvat, sistema effettiva ta’ rappurtar kontinwu lill-awtorità kompetenti dwar il-prestazzjoni tas-sikurezza u l-konformità regolatorja tal-organizzazzjoni nfisha. (e) Iċ-ċiklu ta’ ppjanar tas-sorveljanza jista’ jitqassar jekk ikun hemm evidenza li l-prestazzjoni tas-sikurezza tal-organizzazzjoni tkun naqset. (f) Il-programm ta’ sorveljanza għandu jinkludi rekords tad-dati meta jmisshom isiru l-valutazzjonijiet, l-awditi, l-ispezzjonijiet u l-laqgħat, u d-dati meta dawn il-valutazzjonijiet, awditi, spezzjonijiet u laqgħat ikunu saru. (g) Wara t-tlestija ta’ kull ċiklu ta’ ppjanar tas-sorveljanza, l-awtorità kompetenti għandha toħroġ rapport ta’ rakkomandazzjoni dwar it-tkomplija tal-approvazzjoni, li jirrifletti r-riżultati tas-sorveljanza.”;